## Uredba o vrijednosti iznosa za utvrđivanje naknade za pružanje primarne i sekundarne pravne pomoći za 2013. godinu

### NN 36/2013 (27.3.2013.), Uredba o vrijednosti iznosa za utvrđivanje naknade za pružanje primarne i sekundarne pravne pomoći za 2013. godinu

VLADA REPUBLIKE HRVATSKE

658

Na temelju članka 60. stavka 2. Zakona o besplatnoj pravnoj pomoći (»Narodne novine«, br. 62/2008, 44/2011 i 81/2011), Vlada Republike Hrvatske je na sjednici održanoj 21. ožujka 2013. godine donijela

UREDBU

O VRIJEDNOSTI IZNOSA ZA UTVRĐIVANJE NAKNADE ZA PRUŽANJE PRIMARNE I SEKUNDARNE PRAVNE POMOĆI ZA 2013. GODINU

Članak 1.

Ovom Uredbom određuje se način vrednovanja i obračunavanja vrijednosti visine naknade za pružanje primarne i sekundarne pravne pomoći koju pružaju odvjetnici (u daljnjem tekstu: pružatelji), kada ju pružaju na temelju rješenja donesenog od nadležnog ureda državne uprave u županijama, odnosno ureda Grada Zagreba (u daljnjem tekstu: Ured) u skladu s odredbama Zakona o besplatnoj pravnoj pomoći (u daljnjem tekstu: Zakon).

Članak 2.

Naknada za primarnu i sekundarnu pravnu pomoć (u daljnjem tekstu: pravna pomoć) za pojedine pravne radnje i pojedine vrste postupaka utvrđuje se u bodovima.

Članak 3.

UPRAVNI POSTUPAK

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. podnesci kojima se pokreće upravni postupak uz navođenje činjeničnih navoda i obrazloženih prijedloga | 40 bodova |
| 2. za zastupanje na ročištima u upravnom postupku | 20 bodova |
| 3. sastavljanje žalbe, odgovora na žalbu i prijedloga za obnovu postupka | 50 bodova |

Rješenje se donosi u najvećoj sveukupnoj vrijednosti do 120 bodova za upravni postupak u prvom stupnju kojim se pokrivaju maksimalno tri radnje u postupku.

Za upravni postupak drugog stupnja donosi se rješenje za jednu pravnu radnju iz točke 3.

Članak 4.

PARNIČNI POSTUPAK

|  |  |
| --- | --- |
| PRAVNE RADNJE | VRIJEDNOST PRAVNE  RADNJE |
| 1. sastavljanje podnesaka u sudskim postupcima | 50 bodova |
| 2. zastupanje u sudskim postupcima | 50 bodova |
| 3. pravna pomoć u mirnom rješenju spora | 50 bodova |

Za prvi stupanj donosi se rješenje:

– do 300 bodova za postupke u svezi sa stvarnim pravima, osim zemljišnoknjižnih postupaka, čime je pokriveno maksimalno šest pravnih radnji;

– do 300 bodova za postupke iz obiteljskih odnosa, čime je pokriveno maksimalno šest pravnih radnji;

– do 250 bodova za postupke iz radnih odnosa (poništenje otkaza, utvrđivanje prava na rad i sl.), čime je pokriveno maksimalno pet pravnih radnji.

Pravni lijekovi

|  |  |
| --- | --- |
| PRAVNE RADNJE | VRIJEDNOST  PRAVNE RADNJE |
| 1. za sastavljanje redovnih pravnih lijekova protiv presude, kao i protiv rješenja u parnicama zbog smetanja posjeda | 50 bodova |
| 2. za sastavljanje odgovora na žalbu protiv presude te rješenja u parnicama zbog smetanja posjeda | 50 bodova |
| 3. za sastavljanje žalbe protiv rješenja i odgovora na žalbu | 25 bodova |
| 4. za sastavljanje izvanrednih pravnih lijekova | 50 bodova |
| 5. za odgovore na izvanredne pravne lijekove | 50 bodova |

Za drugi stupanj donosi se rješenje u vrijednosti radnje koja se poduzima u tom postupku.

Ukoliko se rješenje donosi za oba stupnja parničnog postupka, onda se ono izdaje na vrijednost do 400 bodova.

Za izvanredne pravne lijekove obvezno se donosi posebno rješenje na vrijednost radnje za koju se donosi.

Članak 5.

OVRŠNI POSTUPAK

(samo u slučajevima kad se radi o postupcima za koje se može odobriti besplatna pravna pomoć)

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. prijedlog za ovrhu, prijedlozi za određivanje privremenih i prethodnih mjera, žalba protiv rješenja o ovrsi i prigovor protiv rješenja o ovrsi na temelju vjerodostojne isprave, žalba protiv rješenja o određivanju privremene i prethodne mjere, te odgovori na žalbe | 80 bodova |
| 2. za zastupanje na ročištu | 50 bodova |
| 3. sastavljanje ostalih podnesaka i poduzimanje ostalih radnji u ovršnom postupku i postupku osiguranja | 40 bodova |

Za ovršni postupak donosi se rješenje za pet pravnih radnji.

Članak 6.

IZVANPARNIČNI POSTUPAK

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. sastavljanje podnesaka u izvanparničnim postupcima (npr. koji se vode radi utvrđivanja izvanbračne zajednice, diobu zajedničke imovine ili bračne stečevine i dr.) | 40 bodova |
| 2. za sastavljanje redovnih i izvanrednih pravnih lijekova | 40 bodova |
| 3. za zastupanje na ročištu | 30 bodova |

Za izvanparnični postupak donosi se rješenje za najviše pet pravnih radnji.

Članak 7.

UPRAVNI SPOROVI

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. tužba, odgovor na tužbu | 50 bodova |
| 2. zastupanje na raspravi | 40 bodova |
| 3. pravni lijekovi | 50 bodova |
| 4. ostali podnesci | 40 bodova |

Za upravne sporove donosi se rješenje za najviše pet pravnih radnji, i to pravne radnje pod točkama 1. i 2. Ukoliko u upravnom sporu nije predviđeno održavanje rasprave, donosi se rješenje na vrijednost radnje iz točke 1.

Članak 8.

POSTUPAK ZAŠTITE PRAVA PRED POSLODAVCEM

|  |  |
| --- | --- |
| PRAVNE RADNJE | VRIJEDNOST  PRAVNE  RADNJE |
| 1. obrazloženi podnesci | 50 bodova |
| 2. za sastavljanje zahtjeva za zaštitu prava | 50 bodova |
| 3. u mirnom izvansudskom rješenju spora | 60 bodova |

Za postupak zaštite prava pred poslodavcem donosi se rješenje u vrijednosti za najviše četiri pravne radnje u vrijednosti do 200 bodova.

Članak 9.

PRAVNI SAVJET

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. pravni savjet | 50 bodova |

Za pravni savjet donosi se rješenje za najviše jednu pravnu radnju u vrijednosti do 50 bodova.

Članak 10.

U vrijednosti postupka, odnosno pojedine pravne radnje, utvrđene na temelju ove Uredbe, sadržan je i iznos poreza na dodanu vrijednost.

Članak 11.

UTVRĐIVANJE VRIJEDNOSTI BODA

Za 2013. godinu vrijednost boda utvrđuje se u visini od 5 kuna.

Članak 12.

Nakon pružene pravne pomoći, pružatelj je dužan vratiti uredu rješenje o odobravanju korištenja pravne pomoći s obračunom troškova zajedno s originalima računa za nastale troškove, i to u Zakonom propisanom roku.

Uz rješenje pružatelj je dužan priložiti:

– presliku odluke (presude, rješenja),

– dokaze o poduzetim pravnim radnjama,

– presliku podneska kojim je postupak pokrenut, odnosno odluke kojom je postupak okončan.

U obračunu rješenja navodi se ukupan iznos vrijednosti pojedinog postupka, odnosno pojedine pravne radnje, kao i visina ranije primljenih iznosa po rješenju.

Članak 13.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/13-03/35

Urbroj: 50301-09/06-13-2

Zagreb, 21. ožujka 2013.

Predsjednik

Zoran Milanović, v. r.

Uredba, NN 36/2013-658
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)